钦定古今图书集成/明伦汇编/氏族典/第261卷 > 王罴
## 钦定古今图书集成/明伦汇编/氏族典/第261卷 > 王罴

按《周书王罴传》，罴字熊罴，京兆霸城人，汉河南尹王
遵之后，世为州郡著姓。罴刚直木强，处物平当。魏太
和中，除殿中将军。梁将曹义宗围荆州，敕罴赴救，与
梁人战破之，以罴为荆州刺史，进号抚军将军。梁复
遣曹义宗围荆州，堰水灌城，粮尽，罴煮粥，与将士均
分而食之。每出战，尝不擐甲胄，大呼曰：“天若不祐国
家，使贼箭中王罴；不尔，王罴须破贼。”历三年，义宗退进封霸城县公，镇华州。魏孝武西迁，拜骠骑大将军。
尝修州城未毕，齐神武遣韩轨从河东宵济袭罴，罴
不之觉。比晓，轨众已入城。罴尚卧，闻阁外汹汹有声，
便袒身徒跣，持一白梃，大呼而出。敌见之惊，逐至东
门，左右稍集，合战破之。沙苑之役，齐神武士马甚盛。
太祖以华州冲要，遣使劳罴。罴语使人曰：“老罴当道
卧，貆子安得过？”太祖闻而壮之。未几，还镇河东。罴性
俭率，不事边幅。尝有台使，罴为设食，使乃裂其薄饼
缘罴，曰：“耕获舂爨，用力不少，乃尔选择，当是未饥。”命
左右撤去之，使者大惭。又有客与罴食瓜，侵肤稍厚，
罴意嫌之，及瓜皮落地，乃引手就地取而食之，客甚
有愧色。大统七年，卒于镇，赠太尉。子庆远，弱冠以功
臣子拜直阁将军。先罴卒，孙述嗣。